|  |  |
| --- | --- |
| **Tárgy:** | **Szombathely Megyei Jogú Város Bűnmegelőzési, Közbiztonsági és Közrendvédelmi Bizottságának 2025. január 27-i ülése** |
| **Helyszín:** | **Városháza, Kossuth Lajos utca 1-3., I. emeleti kisterem** |
| **Időpont:** | **2025. január 27., 15 óra 00 perc** |
| **Jegyzőkönyv-****vezető:** | **Kiss Viktória** |
| **Jelenléti ív** | **Név** | **Aláírás** | **Megjegyzés** |
|  | **Kelemen Krisztián**  | **jelen** | képviselő, a Bizottság elnöke  |
|  | **Balogh Tibor** | **jelen** | a Bizottság tagja  |
|  | **Bercse László r. alezredes** | **jelen** | a Bizottság tagja |
|  | **Bor Balázs** | **jelen** | a Bizottság tagja |
|  | **Dr. Koncz Gabriella r. ezredes** | **jelen** | a Bizottság tagja |
|  | **Dr. Stánitz Éva**  | **jelen** | a Bizottság tagja |
|  | **Egyed László tű. alezredes** | **jelen** | a Bizottság tagja  |
|  | **Gálffy Áron** | **jelen** | a Bizottság tagja |
|  | **Horváth Zoltán** | **-** | a Bizottság tagja |
|  | **Koczka Tibor** | **jelen** | a Bizottság tagja |
|  | **Kovács László** | **jelen** | a Bizottság tagja  |
|  | **Lutor Katalin** | **jelen** | a Bizottság tagja |
|  | **Márovics Pál**  | **-** | a Bizottság tagja |
|  | **Németh Krisztián** | **jelen** | a Bizottság tagja |
|  | **Osztrosits Ákos** | **jelen** | a Bizottság tagja |
|  | **Tóth Roland** | **jelen** | a Bizottság tagja |
|  | **Verasztó István r. alezredes** | **jelen** | a Bizottság tagja |
|  | **Állandó meghívottak** |
|  | **Név** | **Aláírás** | **Megjegyzés** |
|  | **Dr. Nemény András polgármester** | **-** |  |
|   | **Dr. László Győző alpolgármester** | - |  |
|  | **Dr. Horváth Attila alpolgármester** | **-** |  |
|  | **Horváth Soma alpolgármester** | - | 4. sz. választókerület képviselője |
|  | **Dr. Károlyi Ákos jegyző** | - |  |
|  | **Babicsné Dr. Tőke Erzsébet aljegyző** | - |  |
|  | **Dr. Holler Péter osztályvezető** | **jelen** | SZMJV PH Hatósági Osztály |
|  | **Ágoston Sándor irodavezető** | **jelen** | SZMJV PH Hatósági Osztály, Közterület-felügyelet |
|  | **Stéger Gábor osztályvezető** | **jelen** | SZMJV PH Közgazdasági és Adó Osztály |
|  | **Szakács Eszter irodavezető** | **-** | SZMJV PH Közgazdasági és Adó Osztály, Költségvetési Iroda |
|  | **Dr. Gyuráczné Dr. Speier Anikó osztályvezető** | - | SZMJV PH Városüzemeltetési és Városfejlesztési Osztály |
|  | **Bonti Tamás irodavezető** | **jelen** | SZMJV PH Városüzemeltetési Osztály, Kommunális Iroda |
|  | **Lukács Dániel képviselő** | - | 7. sz. választókerület képviselője |
|  | **Szuhai Viktor tanácsnok** | - | 11. sz. választókerület képviselője |
|  | **Kiss Viktória** **védelmi ügyintéző** | **jelen** | SZMJV PH Hatósági Osztály |
|  | **Szücs Péter hatósági ellenőr** | **jelen** | SZMJV PH Hatósági Osztály, Általános Hatósági Iroda |

**Kelemen Krisztián képviselő, a Bizottság elnöke:** Tisztelettel köszönti az év első Bűnmegelőzési, Közbiztonsági és Közrendvédelmi Bizottsági ülésén megjelenteket. A napirendi pontokhoz elektronikusan megküldésre kerültek az előterjesztések. Az ülést megnyitja, megállapítja, hogy a Bizottság 15 fővel határozatképes. A jegyzőkönyvet Kiss Viktória védelmi ügyintéző vezeti, hitelesítésére felkéri Bor Balázs tagot, erről szavazniuk nem szükséges.

**Bor Balázs, a Bizottság tagja:** Vállalja.

**Kelemen Krisztián képviselő, a Bizottság elnöke:** Az elektronikusan kiküldött napirendi pontokat, összesen 6-ot fognak tárgyalni, a „Különfélék”-kel együtt.

Szavazásra teszi fel, aki a napirendi pontokkal egyetért, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 15 igen szavazattal, 0 nem szavazattal és 0 tartózkodással a javaslatot* *az alábbiak szerint fogadta el:*

**1/2025. (I.27.) BKKB számú határozat**

A Bűnmegelőzési, Közbiztonsági és Közrendvédelmi Bizottság a 2025. január 27-i ülésének napirendjét az alábbiak szerint fogadta el:

**Nyilvános ülés:**

**1./** **Javaslat Szombathely Megyei Jogú Város Önkormányzata 2024. évi költségvetéséről szóló 8/2024. (III.5.) önkormányzati rendelet III. számú módosításának megalkotására (Közgyűlési 2.)**

 **Előadó:** Stéger Gábor, a Közgazdasági és Adó Osztály vezetője

**2./** **Beszámoló a Közterület-felügyelet munkájáról (Közgyűlési 7.)**

 **Előadó:** Ágoston Sándor, a Közterület-felügyelet irodavezetője

**3./** **Javaslat a Strong Cities Network /Erős Városok Hálózata/ szervezethez való csatlakozásról**

 **Előadó:** Kelemen Krisztián, a Bizottság elnöke

**4./ Javaslat Szombathely város területén forgalmi rend változtatással kapcsolatos döntések meghozatalára**

**Előadók:** Dr. Gyuráczné Dr. Speier Anikó, a Városüzemeltetési és Városfejlesztési Osztály vezetője

 Bonti Tamás, a Kommunális Iroda vezetője

**Meghívottak:** Dr. László Győző alpolgármester, az 1. sz. választókerület képviselője

 Lukács Dániel, a 7. sz. választókerület képviselője

 Szuhai Viktor tanácsnok, a 11. sz. választókerület képviselője

**5. / Áttekintés az elmúlt időszak rendőrségi intézkedéseiről** *(szóbeli előterjesztés)*

 **Előadó:** Dr. Koncz Gabriella r. ezredes, kapitányságvezető, a Bizottság tagja

**6./ Különfélék**

**Előadó:** Kelemen Krisztián, a Bizottság elnöke

**Felelős:** Kelemen Krisztián, a Bizottság elnöke

**Határidő:** azonnal

**1./ Javaslat Szombathely Megyei Jogú Város Önkormányzata 2024. évi költségvetéséről szóló 8/2024. (III.5.) önkormányzati rendelet III. számú módosításának megalkotására (Közgyűlési 2.)**

 **Előadó:** Stéger Gábor, a Közgazdasági és Adó Osztály vezetője

**Stéger Gábor, a Közgazdasági és Adó Osztály vezetője:** A rendelettervezet előzetesen megküldésre került, szóbeli kiegészítést nem tesz, ha bárkinek kérdése van, áll a rendelkezésre.

**Kelemen Krisztián képviselő, a Bizottság elnöke:** Köszöni, az előterjesztés valóban egyértelmű. Felteszi, van-e esetleg kérdés? Nem volt. Szavazásra teszi fel a határozati javaslatot, kéri, hogy kézfeltartással jelezze, aki egyetért.

*A Bűnmegelőzési, Közbiztonsági és Közrendvédelmi Bizottság 15 igen szavazattal, 0 nem szavazattal és 0 tartózkodással elfogadta a javaslatot és az alábbi határozatot hozta:*

**2/2025. (I.27.) BKKB számú határozat**

A Bűnmegelőzési, Közbiztonsági és Közrendvédelmi Bizottság a „*Javaslat Szombathely Megyei Jogú Város Önkormányzata 2024. évi költségvetéséről szóló 8/2024. (III.5.) önkormányzati rendelet III. számú módosításának megalkotására”* című előterjesztést megtárgyalta és a rendelet-tervezetet az előterjesztésben foglaltak szerint a Közgyűlésnek elfogadásra javasolja.

**Felelős:**  Kelemen Krisztián, a Bizottság elnöke

(a végrehajtás előkészítéséért:

Stéger Gábor, a Közgazdasági és Adó Osztály vezetője)

**Határidő:** a Közgyűlés 2025. január 30-i ülése

**2./ Beszámoló a Közterület-felügyelet munkájáról (Közgyűlési 7.)**

 **Előadó:** Ágoston Sándor, a Közterület-felügyelet irodavezetője

**Kelemen Krisztián képviselő, a Bizottság elnöke:** A részletes beszámolót bárki letölthette a szombathely.hu honlapról, a Bizottság tagjainak is megküldésre került. Előzetesen annyit szeretne hozzátenni, hogy az elmúlt években tapasztalt, eredményes munkát 2024. évben is sikerült még eredményesebben végezni, emelkedett a lakossági bejelentések száma, ami számára azt jelenti, hogy a lakosság bizalma folyamatosan emelkedik, hiszen minden bejelentésre reagálnak, eredmények születnek, amik megoldják a problémákat.

**Ágoston Sándor, a Közterület-felügyelet irodavezetője:** Néhány mondatot mondana, bár nagyon sokat tudna még mondani, olyan dolgokkal kiegészíteni a beszámolót, ami igazából figyelemfelhívás, amivel érdemes foglalkozni. A beszámoló részletesen tartalmazza ezeket. De köszönetet szeretne mondani az együttműködő társszerveknek, rendőrség, katasztrófavédelem, mentőszolgálat és a többi szervezet. Mindenkinek köszöni az áldozatos munkát, különösen a vezetői részről, amelyeket a kooperációkon folytatnak. Amit nem tartalmaz a beszámoló, az az, hogy mennyi a reagálási idő, mert a rendőrségnél megvalósul ennek a mérése, náluk nem, de kapacitástól függően úgy gondolja, hogy tisztességgel helyt állnak a felügyelők, minden bejelentésre, jelzésre történik valamilyen intézkedés, maximum 30 percen belül. Még egyszer köszöni a társszerveknek, a Bizottságnak, az önkormányzatnak a segítséget. Bízik benne, hogy ebben az évben is így, de inkább még fokozva tudnak egymással dolgozni.

**Dr. Koncz Gabriella r. ezredes, a Bizottság tagja:** Csak egy mondatot szeretne mondani, amit tavaly is elmondott, köszöni a Közterület-felügyelet munkáját. Azt gondolja, hogy nagyon sok sikeres szabálysértési és bűncselekmény elkövetésének jelzése fűződik a felügyelethez, és közös akciók keretében elfogásra kerültek az elkövetők. Tavaly is már meglepődve tapasztalta az intézkedésszámokat, és ezt még tudták 5 %-kal növelni, amihez csak gratulálni tud. Az egész rendőrkapitányság nevében köszöni a munkájukat.

**Kelemen Krisztián képviselő, a Bizottság elnöke:** Köszönetet mond még egyszer a Közterület-felügyelet minden dolgozójának az elmúlt évi munkájáért, az idei évre pedig hasonló hatékony munkát kíván.

Felteszi, van-e esetleg kérdés? Nem volt, szavazásra teszi fel a határozati javaslatot, aki egyetért, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 15 igen szavazattal, 0 nem szavazattal és 0 tartózkodással elfogadta a javaslatot és az alábbi határozatokat hozta:*

**3/2025. (I.27.) BKKB számú határozat**

A Bűnmegelőzési, Közbiztonsági és Közrendvédelmi Bizottság a „*Beszámoló a Közterület-felügyelet munkájáról”* című előterjesztést megtárgyalta és a határozati javaslatot az előterjesztésben foglaltak szerint a Közgyűlésnek elfogadásra javasolja.

**Felelős:**  Kelemen Krisztián, a Bizottság elnöke

(a végrehajtás előkészítéséért:

Dr. Holler Péter, a Hatósági Osztály vezetője,

Ágoston Sándor, a Közterület-felügyelet irodavezetője)

**Határidő:** a Közgyűlés 2025. január 30-i ülése

**3./ Javaslat a Strong Cities Network /Erős Városok Hálózata/ szervezethez való csatlakozásról**

 **Előadó:** Kelemen Krisztián, a Bizottság elnöke

**Kelemen Krisztián képviselő, a Bizottság elnöke:** Azt kell tudni a Strong Cities Network-ről, az Erős Városok Hálózatáról, hogy elkötelezett a szélsőségesség, a polarizáció, illetve a gyűlöletbeszéd elleni küzdelemben. Azokat a városokat hozza egy platformra, ahol kialakulóban van, vagy kialakult már a probléma. Ezeken a platformokon megoszthatják egymással a városok a jó gyakorlataikat. 2023 tavaszától van már együttműködés a Szervezettel, az Önkormányzatot általában ő képviseli a találkozókon. Minden hónapban tartanak webináriumot. Volt olyan személyes találkozó, amelyen több mint 100 város vett részt, érdekes volt hallani, hogy egyes városokban milyen kihívásokkal küzdenek a városok vezetői. Az ott hallottakat be fogják majd építeni Szombathely hamarosan megújítandó Bűnmegelőzési Koncepciójába, hiszen a mai világban egyre több mindennel kell foglalkozni, különös tekintettel az online térben történő folyamatokra.

Felteszi, van-e esetleg kérdés? Nem volt, szavazásra teszi fel a határozati javaslatot, aki egyetért, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 15 igen szavazattal, 0 nem szavazattal és 0 tartózkodással elfogadta a javaslatot és az alábbi határozatot hozta:*

**4/2025. (I.27.) BKKB számú határozat**

A Bűnmegelőzési, Közbiztonsági és Közrendvédelmi Bizottság megtárgyalta a „*Javaslat a Strong Cities Network /Erős Városok Hálózata/ szervezethez való csatlakozásról*” című előterjesztést, és az alábbi döntést hozta:

1. A Bizottság támogatja, hogy Szombathely Megyei Jogú Város Önkormányzata tagja legyen a Strong Cities Network /Erős Városok Hálózata/ szervezetének, mely tagság költségvetési forrást nem igényel.
2. A Bizottság javasolja a Közgyűlésnek, hogy hatalmazza fel Kelemen Krisztián tanácsnokot, önkormányzati képviselőt, a Bűnmegelőzési, Közbiztonsági és Közrendvédelmi Bizottság elnökét, hogy a Strong Cities Network /Erős Városok Hálózata/ szervezetében Szombathely Megyei Jogú Város Önkormányzatának képviseletében eljárjon.
3. A Bizottság javasolja a Közgyűlésnek, kérje fel a Polgármestert a Strong Cities Network /Erős Városok Hálózata/ szervezetébe történő belépéshez szükséges *„Tagsági jelentkezési lap”* aláírására.

**Felelős:** Kelemen Krisztián, a Bizottság elnöke

/a végrehajtás előkészítéséért:

dr. Holler Péter, a Hatósági Osztály vezetője/

**Határidő:** a Közgyűlés 2025. január 30-i ülése

**4./ Javaslat Szombathely város területén forgalmi rend változtatással kapcsolatos döntések meghozatalára**

**Előadók:** Dr. Gyuráczné Dr. Speier Anikó, a Városüzemeltetési és Városfejlesztési Osztály vezetője

 Bonti Tamás, a Kommunális Iroda vezetője

**Meghívottak:** Dr. László Győző alpolgármester, az 1. sz. választókerület képviselője

 Lukács Dániel, a 7. sz. választókerület képviselője

 Szuhai Viktor tanácsnok, a 11. sz. választókerület képviselője

**Bonti Tamás, a Kommunális Iroda vezetője:** Az előterjesztésben 4 forgalmi rend változás szerepel.

Az első a Szabadságharcos utcában „Behajtani tilos” tábla áthelyezése, valamint megállási korlátozás bevezetése, ami életszerű. Az volt a tapasztalat, amikor helyszínen voltak, hogy oda épültek új házak, ott van kettő behajtó, amiket rendszeresen ebből az irányból közelítik meg, 10 autóból 8 onnan ment be. Az út szélessége lehetővé teszi a tábla áthelyezést és így a járda is szabadon maradna.

A másik a Szent Imre herceg utca 16–18. közötti szakasz, ahol van egy plébánia, azért, hogy az előtte kialakított parkolóból történő ki- és behajtás, valamint a kijelölt gyalogosátkelőhely beláthatósága biztosított legyen. Hajlított csőkorlátot is le fognak tenni annak érdekében, hogy ne tudjanak ott megállni. Ezt az előterjesztés 2. sz. mellékletében foglalt térkép tartalmazza.

A következő a Farkas Károly utca sebességkorlátozásának bevezetése, a közmeghallgatáson elhangzott lakossági észrevételek voltak, hogy 30 km/h sebességkorlátozás 40 km/h korlátozásra kerüljön módosításra. Nem tudja, hogy mennyivel lesz jobb úgy a közlekedés, de cserélik a táblákat a lakosság kérésére, de a SZOVA-tól azt kérte, hogy a 30-as táblákat tegyék el, mert lehetséges, hogy később visszacseréltetik a lakók.

Az utolsó a Kiskar utca forgalmi rendjének megváltoztatása. A Sylver Center Kft-től érkezett megkeresés az Önkormányzathoz, hogy az elmúlt időszakban több balesetveszélyes helyzet alakult ki, ezért kérték, hogy a javasolt forgalmi rend kerüljön bevezetésre, hogy ezek a helyzetek elkerülhetőek legyenek. Az új forgalmi rend kialakítását a Sylver Center Kft. felajánlása szerint saját költségén elvégezteti. Hasonló módon történne a felfestés, mint amilyen a Tűzoltóságnál van. Az érintett csomópont javasolt forgalomtechnikai módosítását a 3. sz. mellékletében foglalt térkép tartalmazza. Véleménye szerint jó megoldás lehet.

Ezeket szeretnék elfogadásra javasolni.

**Kelemen Krisztián képviselő, a Bizottság elnöke:** Köszöni a tájékoztatást. Felteszi, van-e kérdés.

**Bercse László r. alezredes, a Bizottság tagja:** Néhány gondolattal szólna hozzá.Úgy gondolja, hogy jó ötletek a javasolt változtatások, különösen a Szabadságharcos utcában a korlátok, így valóban tudják használni a gyalogosok.

**Bonti Tamás, a Kommunális Iroda vezetője:** Igen, a „Megállni tilos” táblát is kiteszik, hiszen rendszeresen az ablak alatt állnak meg az autósok, így használhatatlan a járda.

**Bercse László r. alezredes, a Bizottság tagja:** A Farkas Károly utca elég aktív utca, minden második megbeszélésen szóba kerül. A Kiskar utcai megoldás viszont érdekes. Ezt forgalom elől elzárt területként akarják ezt megoldani, nem emelt szegéllyel?

**Bonti Tamás, a Kommunális Iroda vezetője:** Nem. De ha a mostani javaslat nem segítene, akkor azt is vállalna a tulajdonos. De egyelőre csak felfestéssel.

**Bercse László r. alezredes, a Bizottság tagja:** Ezzel csak az a gond, véleménye szerint, hogy a két sávból egy sávra szűkítik az utat és egy kanyarodó sávot ültetnek be jobbra. Csúcsidőszakot nézve, a Hefele utcából, de talán a délutáni időszak még rosszabb, van egy besoroló sáv, egy sáv és egyet elvesznek, mert az jobbra besoroló lesz, az Ady térig fel fog torlódni a sor.

**Bonti Tamás, a Kommunális Iroda vezetője:** Megnézik, megpróbálják ez a változtatást.

**Bercse László r. alezredes, a Bizottság tagja:** És ha megnézik a Shell kúthoz, a Sylverhez a bemenetelt, be lehet menni két irányból is, három felől meg ki lehet menni. Nem látja akkora problémának ezt a közlekedést, hogy elvegyenek egy belső, belvárosi körön egy komplett sávot. Ha csak rövid időre is, de pont arra a szakaszra veszik el, ahol szükség lenne rá.

**Bonti Tamás, a Kommunális Iroda vezetője:** Igen, ők is gondolkodtak ezen, de arra jutottak, hogy megpróbálják, hogy hogyan valósul meg a javaslat. Véleménye szerint a festést az autósok pont nem fogják figyelni, de a tulajdonos szerint igen, de vétett a szabálynak az autós, így véleménye szerint a balesetet nem előzi meg. De mivel a tulajdonos a saját költségén megcsináltatja, és ha nem fog beválni, akkor mást kell majd kitalálniuk. Az kétségtelen, látva a decemberi felvételeket, óránként alakult ki balesetveszélyes helyzet, volt koccanás. Csak a befelé haladással volt probléma.

**Bercse László r. alezredes, a Bizottság tagja:** De befelé mi volt a gondjuk, mikor mind a két irányból be tud sorolni és kanyarodni?

**Bonti Tamás, a Kommunális Iroda vezetője:** Nem onnan, hanem amikor jön az Óperint utcai csomóponttól kifelé és úgy akar kikanyarodni balra, nem a jobbra kisívben. Mert amikor balra akar kanyarodni, akkor két sávon kell átkanyarodnia, ő meg pont akarja védetté tenni. Valamilyen szinten értik, meg alá is támasztotta.

**Bercse László r. alezredes, a Bizottság tagja:** Nagyobb forgalmat gondolnak abból az irányból? Mert szerinte nem.

**Bonti Tamás, a Kommunális Iroda vezetője:** A megvalósítás után kiderül, hogy mekkora problémát fog ez jelenteni.

**Bercse László r. alezredes, a Bizottság tagja:** Ha egy forgalomtechnikával belenyúlnak, akkor annak egyértelműnek kell lennie és nem ért egyet azzal, hogy majd kiderül és majd hogy alakul. Szerinte azt alaposabban át kellene gondolni, akár egy helyszínbejárással egyben. Véleménye szerint ebből több konfliktus lesz, mint ami most van.

**Bonti Tamás, a Kommunális Iroda vezetője:** Ők voltak kint a helyszínen, látták a kialakult helyzeteket, egy koccanást is. Lemodellezni nyilván nem tudják, Somlai Péterék készítették a terveket és mondták, hogy így működőképes lesz. November óta húzódott ez. Ők is mérlegelték, hogy mennyire fog feltorlódni a forgalom, de sajnos nincs arról statisztikájuk, hogy mennyi ember megy az Ady tér felől és nem egyenesen akar tovább haladni, ilyen mérésük nincs, de véleménye szerinte a többség egyenesen megy. Ezért nem érezték ezt akkora problémának. Jogos a felvetés, nem gyorsan döntöttek, hanem hónapok óta dolgoztak a megoldáson.

**Koczka Tibor, a Bizottság tagja:** Az már a Hollán Ernő utca szerinte. Ránézett a Google térképre, és a Püspöki Palotánál van a sor, tehát ha onnan eddig udvarias volt, akkor befért mellé egy autó, de ha most egy sáv lesz, akkor már nem, ott reménytelen lesz kikanyarodni véleménye szerint. A többiről még el tudja képzelni, hogy működőképes lesz. Nyilván egy ovális körforgalom lenne a megoldás, de arra most nincs keret, tudja.

**Egyed László tű. alezredes, a Bizottság tagja:** Nem lehetne ezt a problémát együtt vizsgálni aKossuth Lajos utcára történő bekanyarodással? Mert ott is befér 4-5 autó, és utána már nem. Ha jól emlékszik, valamelyik sajtóorgánum készített felmérést, hogy mit szólnának az emberek, ha azt a sávot megszüntetnék, ami balra kanyarodik. Tehát nem lehetne komplexen kezelni ezt az egészet?

**Bonti Tamás, a Kommunális Iroda vezetője:** Emlékszik arra a közvéleménykutatásra, nagyon megosztó volt, 50-50 % volt az igenek és a nemek aránya, 3000 szavazatból. Talán picit több volt az igenek aránya, de elenyésző. Valóban egy körforgalom lenne a megoldás, a Shell kútnak a területe a járdáig tart, így viszont kicsi a hely, a Shell kúttól nem tudnak területet elvenni, hiszen ott tárolóik vannak stb.

**Bor Balázs, a Bizottság tagja:** Lenne egy építő javaslata. Ezt a részét a napirendi pontnak halasszák el és hívják ki a rendőrséget egy helyszíni egyeztetésre, hiszen szakemberek. Mert ő most Bercse Lászlónak elhiszi, hiszen nagyon jó szakembernek tartja.

**Kelemen Krisztián képviselő, a Bizottság elnöke:** Köszöni a hozzászólásokat. Felteszi, van-e esetleg kérdés? Nem volt. Szavazásra teszi fel, aki egyetért a módosított határozati javaslattal, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 15 igen szavazattal, 0 nem szavazattal és 0 tartózkodással elfogadta a javaslatot és az alábbi határozatot hozta:*

**5/2025. (I.27.) BKKB számú határozat**

A Bűnmegelőzési, Közbiztonsági és Közrendvédelmi Bizottság megtárgyalta a „*Javaslat Szombathely város területén forgalmi rend változtatással kapcsolatos döntések meghozatalára*” című előterjesztést, és az alábbi javaslatot teszi a Városstratégiai, Idegenforgalmi és Sport Bizottságnak:

1. A Bizottság javasolja, hogy a Szabadságharcos utca 2. sz. előtt lévő „Behajtani tilos” tábla kerüljön át a Szabadságharcos utca 8. sz. ingatlan elé, továbbá az érintett szakaszon „Megállni tilos” tábla kerüljön kihelyezésre az előterjesztés 1. sz. melléklete szerint.
2. A Bizottság javasolja, hogy a Szent Imre herceg utca 16 -18 közötti szakaszon kerüljön „Megállni tilos” tábla kihelyezésre az előterjesztés 2. sz. melléklete szerint.
3. A Bizottság javasolja, hogy a Farkas Károly utca teljes hosszában a 9/2024 (I.23) VISB számú határozat 1. a) bekezdés 1. pontjában szereplő 30 km/h sebességkorlátozás kerüljön visszavonásra és helyette a 40 km/h sebességkorlátozás kerüljön bevezetésre.
4. A Bizottság javasolja, hogy az 5897/2 hrsz-ú út Kiskar utcai csatlakozásánál a jelenlegi forgalmi rend átalakítására vonatkozó, az előterjesztés 3. sz. melléklete szerinti javaslat tekintetében további egyeztetéseket és helyszíni bejárást követően **a Bizottság a következő ülésén hozzon döntést**.

**Felelős:** Dr. Nemény András, polgármester

Horváth Soma, alpolgármester

 Kelemen Krisztián, a Bizottság elnöke

/a végrehajtás előkészítéséért:

dr. Gyuráczné dr. Speier Anikó, a Városüzemeltetési és Városfejlesztési Osztály vezetője/

**Határidő:** azonnal

**5./ Áttekintés az elmúlt időszak rendőrségi intézkedéseiről** *(szóbeli előterjesztés)*

**Előadó:** Dr. Koncz Gabriella r. ezredes, kapitányságvezető, a Bizottság tagja

**Dr. Koncz Gabriella r. ezredes, a Bizottság tagja:** Készült több jegyzettel, ami annak is köszönhető, hogy valamilyen szinten már lezárták a 2024-es évet, elkészítették az értékelést a Főkapitány Úr felé, amit majd úgyis tárgyal a képviselő-testület áprilisban vagy májusban. Ebből most csak szemezget, mert 60 oldal, de a főbb tendenciákat elmondja. Az már látható, hogy a bűncselekményszámok emelkedtek, Vas megyében és a Szombathelyi Rendőrkapitányságon is. Gyakorlatilag 250 bűncselekmény számról beszélnek, ami növekedést okozott és ebből 210 az online térben elkövetett csalásokra vonatkozik. Sajnos nem, hogy megállna ez a tendencia a kibertérben, hanem sajnos tovább romlott a helyzet. Nekik is fontolóra kell venni, hogy a sok bevezetett intézkedés, gondol itt olyanra, mint például bankokkal való együttműködés, edukáció, ő még mindig az edukációban látná a lehetőséget. Jó híreket is tud mondani az emelkedés ellenére, vannak mérőszámaik, mint például nyomozáseredményesség, felderítési eredményesség. A Bizottságot is tájékoztatja, hogy a nyomozáseredményességben tartották a tavalyi szintet, felderítési eredményességben pedig jobbak lettek. Az összes regisztrált bűncselekmény kapcsán a 10. helyről a 8. helyre lépett fel a kapitányság, a megyei jogú városok között, 25 ilyen van. A közterületen elkövetett kiemelt bűncselekmények vonatkozásában pedig a 8. helyről a 6. helyre léptek fel. Úgy gondolja, hogy attól, hogy emelkedtek a számok, mégis jó eredményeket értek el. Azt látják sajnos, hogy az online csalások nagyon felfelé ívelő tendenciát mutatnak, a klasszikus csalásokban, úgy mint a jofogas.hu, különböző közösségi oldalakon való rendelés, ezekben nagyon jó eredményeket tudnak az elkövetői kör felkutatásában tenni, de bizony a rafináltabb elkövetési módszerek, mint amikor valamilyen linket nyitnak meg, vagy letöltetnek valamilyen alkalmazást, abban még van mit fejlődniük. Ismételten elmondja, hogy ennek az oka, hogy gyakorlatilag 2 percen belül a pénz a Bahamákon köt ki, több bankszámlán keresztül, és csak jogsegély útján tudják csak lekövetni a pénzmozgásokat. Talán majd erre is lép a jogalkotó, és tudnak majd eredményeket elérni.

A jó hír az, hogy tavaly ígérte, hogy megpróbálják a közterületi bűncselekmény számokban csökkenést produkálni, igen, tudtak, megközelítőleg 100-zal csökkent a szám az illetékességi területükön, a garázdaságok számát is tudták kicsit csökkenteni, úgy gondolja, hogy ez köszönhető elsősorban a közrendvédelmi szakterületnek, ahol jó szolgálatszervezéssel, az erőik átcsoportosításával valamilyen szinten megoldható volt. Arról nem is beszélve, hogy a Készenléti Rendőrségtől is kaptak segítséget, első körben napszakonként 1-1 járőrpárt, aztán nyilván csökkentek ezek a számok, ahogy a feladat szólította őket, de nagyon köszönik a segítségüket, mert hozzá tettek ahhoz, a Szombathely és környéki települések érezték a jelenlétüket. A rongálások számában egy kis emelkedés mutatkozik. Sajnos, ahol nincs kamera, ott nagyon nehéz a felderítés. A jármű önkényes eltulajdonításának számában is van emelkedés, ezt tudja azzal magyarázni, de itt nagyon jó a felderítésük, hogy amiről tavasszal már beszámolt, megjelent a területen egy olyan fiatal és gyermekkorúakból álló banda, akiket sikerült nagyjából lesöpörni Szombathely területéről, ők előszeretettel ültek be jogosítvány nélkül autókba, amelyekben bent hagyták a kulcsot és vitték el ezeket az autókat. Volt olyan elkövető is, aki kiszabadult a börtönből és már aznap elkötött egy autót. Ezekben nagyon jó a felderítésük, és bízik abban, hogy jövőre tudják csökkenteni ezeknek a számát.

A rendészeti vonalat tekintve, nagyon jó intézkedéseket produkált a Közrendvédelmi és a Közlekedésrendészeti Osztály, gyakorlatilag azt lehet mondani, hogy a korábbi évek mutatóihoz viszonyítva 200 %-kal nőttek az intézkedések számai, beletartoznak a feljelentések, helyszín bírságok, figyelmeztetések is. Ahogy említette, eddig sem volt kevés intézkedésük a kollégáinak, de most még jobban tudták ezeket növelni. Ismételten mondja, hogy nem azért büntetnek, mert jobb dolgukban nem tudnak mit csinálni, hanem bizony azt látják, hogy bizonyos esetekben ultima ratioként nem tudnak mihez hozzányúlni, és majd a közlekedési szakterület értékelésénél fogja elmondani, hogy a STOP táblánál való megállás az még nagy gondot okoz az embereknek, pedig nagyon sok az ilyen jellegű baleset. A szabálysértési feljelentések száma is majdnem 30 %-kal emelkedett, az alkohol szonda alkalmazásának a száma 4035-ről 8182-re változott. Óriási számokról beszélnek, a helyszín bírságolás szintén majdnem 30 %-kal emelkedett, az összesen több mint 50 millió forint kiszabott bírságösszeg volt, ez levetítve az átlagra 15000 forintnyi büntetésre jön ki. Ezeket most csak dióhéjban említette.

Néhány szót szól a közlekedési helyzetről. Ebben sajnos stagnálnak a számok, de ettől függetlenül óriásit léptek az intézkedések terén. Külön figyelmet fordítottak az ittas vezetésre, a gyalogosátkelőhelyeknél az elsőbbség megadására. Készült is a gyalogosátkelőhelyek vonatkozásában egy nagyon jó tanulmány, amiben a 2020-as év vonatkozásában kimutatásra került, hogy hány baleset történt gyalogosátkelőhelyen. Míg 2020-ban 7 volt, 2021-ben 9, 2022-ben 13, 2023-ban 16, 2024-ben pedig már csak 10 volt, mivel a tavalyi évben erre kiemelten figyeltek. A Közlekedésrendészeti Osztály vezetőjével megbeszélte, hogy ebben az évben is folytatni fogják ezt a megkezdett munkát. Készült intézkedési terv az első félév vonatkozásában, hogy hol és milyen alkalmakkal fognak ellenőrizni, drónos ellenőrzés is lesz, mondani sem kell, hogy vannak olyanok, ami valóban érintett, Thököly utca, Paragvári utca, Jókai utca, de próbálják a 10 db-ot is lejjebb vinni.

Néhány konkrétumot említene, ami „kiverte” nála a biztosítékot, de megmondja majd, hogy milyen aspektusból mondja ezt. Hívta Czeglédy képviselő Úr pár héttel ezelőtt azzal, hogy a Csónakázó-tó környékén megjelent egy férfi, aki kukkol és szeméremsértő cselekményeket csinál. Ez a közösségi hálón terjedő csoportban volt ez téma. Ezeket a beszélgetéseket a képviselő megosztotta vele. Arról is volt szó, hogy elővette a micsodáját, és segítséget kértek tőlük. Meg is tették bűnügyileg, és a közrendvédelmi szakterületnek is köszöni, szerveztek több szolgálatot, többször kint voltak a kollégái, gyalogosan és autóból is figyeltek. Megjelent egy férfi, aki a személyleírásoknak esetleg beazonosítható volt. Az eset tanúsága, hogy indítottak közszeméremsértés ügyben büntetőeljárást, de azt tapasztalják, hogy amikor azokat a hölgyeket, urakat megpróbálják elérni, hogy egy adatszolgálatás keretében tegyenek akár egy fénykép felismerést, vagy elmondani, hogy egyáltalán mi történt pontosan, jogilag, hogy a rendőrség tudjon ebben büntető, vagy szabálysértési eljárást indítani. Sajnos a tapasztalat az, hogy amikor ott vannak, nyilván névtelenség, zárt adatkezelést is tudnak biztosítani, meg tudják oldani úgy a felismeréseket, hogy a delikvens ne ismerje fel, aki azonosítja, de olyankor már nem akarják vállalni, sőt már nem is látták. De így nagyon nehéz tenni valamit is. Ha mást nem tettek, de legalább azt a férfit onnan elijesztették, de ha ő egy beteges természet, akkor fel fog tűnni a város másik részén. Arra kéri a Bizottság tagjait, hogy propagálják, hogy az emberek a 112-t hívják, mert csak így tudnak tenni.

Egy másik történet, hasonló körben, másfél hete a Parkerdő Lakóparkban, hogy 2 betörés történt, egymás mellett lévő családi házakba, ikerházakba. Az egyiknél történt bejelentés a rendőrség felé, klasszikus betörésről beszélnek, hátulról mentek be, de mivel folyamatban lévő ügyek, ezért kevés információt ad, csak hogy értsék a dolgot, bementek az ablakon keresztül és vittek el értékeket. A másik házban lévő ember elkezdett a közösségi oldalon posztolgatni, hogy hozzá betörtek. Olvasta ezt a posztot és nem tudta összetenni a korábban hozzájuk feljelentést tett sértettet és a posztolót. Kiderült két nap múlva, hogy a kettő nem ugyanaz, két különböző helyszínről beszélnek. Kinyomozták, hogy ki az ember, kimentek hozzá, felveszik a kapcsolatot, hogy be kellene menni, mégiscsak betörtek hozzá, mert ő írja, hogy nála felfordulás volt és vittek is el értéket. A következő választ adta, hogy miért nem hívta ki a rendőrséget, mert ők nem fognak állni a hidegben és várni a rendőröket. Szóval igen. Erre csak azzal tud reagálni, hogy a küldéseik száma tavaly csökkent, de a reagálási időt sikerült másodpercekkel lejjebb nyomni. Országos szinten meg van határozva, hogy legkésőbb 25 percen belül ki kell érni a rendőröknek a helyszínre. Ők bőven tartják, mert 10 perces átlag idővel dolgoznak. Nagyon jó idők ezek. Jó nyomon vannak ebben is, de megint kéri, hogy a lakosság vagy ne posztolgasson, vagy hívja a rendőrséget. Valamint kéri Ágh Ernő képviselő elérhetőségét, mert előrelépések vannak a Szalézi templomos ügyben, fogtak elkövetőket. Teszik a dolgukat, de ehhez szükséges a lakosság, a Bizottság hathatós segítsége is, és a legfontosabb, hogy hívják a 112-t. Mert amiről nem tudnak, vagy csak napokkal később, képzeljék el, hogy milyen helyszínt tudnak azon a helyszínen napokkal később készíteni, hát semmilyent, mert már minden össze van járkálva, vissza van rakva a helyére.

Egy új tényállásra szeretné felhívni a figyelmet, január 1-jével a Büntető Törvénykönyvbe bekerült egy új törvényi tényállás, aminek a neve, internetes agresszió. Ez gyakorlatilag az interneten erőteljesen terjedő agressziót próbálja kriminalizálni. Bűncselekménynek minősül, ha valaki nyilvánosan, elektronikus hírközlő hálózaton tartalmat tesz közzé, amely erőszakos cselekedetekre buzdít. Nyilván, beazonosítható személyekkel, csoportokkal szemben fog tudni eljárni a rendőrség, ez egy vétségi bűncselekmény alakzat lesz, 1 évig terjedő szabadságvesztéssel büntetendő. Ennek az a célja, jelentősége, hogy az online teret biztonságosabbá tegyék a gyűlölködéssel szemben. Ami azt gondolja, hogy manapság elég divatos és számára meghökkentő. Ami jó hír, hogy az internetes sajtótermék felelősségét is felveti és behozza őket felelősként, a hozzászólásokat innentől kezdve felül kell vizsgálni, moderálni is kell. Ennek a szabályoknak a betartását a Nemzeti Média- és Hírközlési Hatóság fogja ellenőrizni. Egyszerűen fogalmazva, az ilyen cikkek lájkolása még nem lesz bűncselekmény, de a sértő kommentekkel szemben már fel fognak lépni. Reméli, hogy ebben is fognak elérni majd eredményeket. A beszámoló tárgyalásakor bővebben beszámol a dolgokról. A kérdésekre szívesen válaszol.

**Koczka Tibor, a Bizottság tagja:** Kapitány Asszony utolsó gondolatához kapcsolódva kérdezne, ez a gyakorlatban úgy néz ki, hogy egy internetes cikknél van egy számára sértő komment, akkor az NMHH-hoz fordul, a Hatóság megvizsgálja és ha úgy gondolja, hogy ez gyűlöletkeltő, akkor a Média Hatóság fordul a rendőrség felé?

**Dr. Koncz Gabriella r. ezredes, a Bizottság tagja:** Ennek még nincs gyakorlata, még nem vettek fel ilyen feljelentést. Véleménye szerint a Média Hatóság az üzemeltetővel szemben is indíthat eljárást, ha nem tartja be a szabályokat. Még nem tudják, hogyan fog kialakulni, de a későbbiekben visszatérnek rá. Jelenleg csak zaklatás és magánvádas bűncselekményekben indítottak eljárást, ami a Bíróság hatáskörébe tartozik.

**Kelemen Krisztián képviselő, a Bizottság elnöke:** Köszöni a tájékoztatást. Gratulál az elért eredményekhez.

**Balogh Tibor, a Bizottság tagja:** Közlekedési témával kapcsolatban szól hozzá. Vele történt, hogy késő este a Szent Márton utcánál zöldnél ment, majd a zebránál egy család lelépett elé, meg tudott állni és nem történt baj, de nem szállt ki a család miatt, mert tartott tőlük. Ilyenkor mit lehet csinálni?

**Dr. Koncz Gabriella r. ezredes, a Bizottság tagja:** Nyilván, nem minden esetben az autós lesz a hibás, azt is vizsgálják, hogy az autósnak mikor és mit kell figyelembe venni, nyilván a gyalogosnak is figyelemmel kell lenni. Nagyon sok gyalogos azt gondolja, hogy ott van a zebra és akkor neki körbe se kell nézni, csak úgy lelépnek.

**Verasztó István r. alezredes, a Bizottság tagja:** Azt tudja javasolni, hogy egyre népszerűbbek ezek az autós kamerák, amiket fel tudnak használni bármilyen eljárás során, be is szokták nyújtani a felvételeket az autósok. Ők is beszereztek a járőr autókba ilyen kamerákat, így a felvétel alapján egyértelmű a helyzet. Tényleg csak javasolni tudja a beszerzését.

**Ágoston Sándor, a Közterület-felügyelet irodavezetője:** A Csónakázó-tóval kapcsolatosan annyit mondana, hogy hozzá kettő szálon ment az információ, és a Kapitány Asszony tudja, hogy mennyit egyeztettek erről, tehát több helyről, többféleképpen futottak össze a szálak. A napokban 497 GB méretű kamerafelvételt adtak át a rendőrség részére, csak azért még húzták az időt, ahelyett, hogy akkor ott a 112-n lett volna bejelentve, vagy még azt tanácsolta, hogy ha a sértett fél a Közterület-felügyelethez másnap reggel 6 órakor betelefonál, hogy hol és milyen sérelem érte, akkor tudják a térfigyelő kamerákkal rögzíteni az eseményeket, és nem akkora méretű felvétel keletkezik, amit a nyomozónak kell átnézni, hanem jóval kisebb, kezelhetőbb mennyiség. Ő is elmondja, hogy ott kell jelezni a problémát, ahol meg lehet oldani, ezt évek óta mondja már.

**Kelemen Krisztián képviselő, a Bizottság elnöke:** Köszöni az értékes hozzászólásokat. Parkerdőhöz kapcsolódva mondja, ha ezt a Vas Népében olvassa a lakos, akkor megfélemlíthetik az állampolgárokat, de itt meg kiderül az igazság. És jó lenne, ha ezek eljutnának ezek az információk az átlag állampolgárokhoz. És tényleg az lenne a legjobb, ha a 112-t hívná mindenki. Felteszi, van-e esetleg kérdés? Nem volt, aki elfogadja a tájékoztatót, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 15 igen szavazattal, 0 nem szavazattal és 0 tartózkodással elfogadta a tájékoztatást és az alábbi határozatot hozta:*

**6/2025. (I.27.) BKKB számú határozat**

A Bűnmegelőzési, Közbiztonsági és Közrendvédelmi Bizottság az „*Áttekintés az elmúlt időszak rendőrségi intézkedéseiről*” című előterjesztést megtárgyalta és az elhangzottakat tudomásul veszi.

**Felelős:** Kelemen Krisztián, a Bizottság elnöke

Dr. Koncz Gabriella r. ezredes, kapitányságvezető, a Bizottság tagja

(a végrehajtás előkészítéséért:

Dr. Holler Péter, a Hatósági Osztály vezetője)

**Határidő:** azonnal

**6./ Különfélék**

**Előadó:** Kelemen Krisztián, a Bizottság elnöke

**Kelemen Krisztián képviselő, a Bizottság elnöke:** Az előző napirendnél is megkérdezhette volna, de most felteszi a kérdését. Forró dróton voltak az országos iskolai bombariadó során, arra szeretné kérni Kapitány Asszonyt, hogy ami elmondható és Szombathelyt érinti, néhány szóval tájékoztassa a Bizottságot.

**Dr. Koncz Gabriella r. ezredes, a Bizottság tagja:** Kevés információval rendelkezik, Szombathelyen a Nyitra utcai Általános Iskolát érintette a bombariadó, őket a TIK 9 óra után küldte a helyszínre. Mire a rendőrök kiértek, az Igazgató kiterelte a gyerekeket az iskolából és sokukért jöttek is a szülők. Mivel nagyszámú iskola érintett, ők közveszéllyel való fenyegetésben kezdtek el nyomozni, de tőlük már el is vitték az ügyet és a Nemzeti Nyomozó Iroda fogja vizsgálni, de terrorcselekményként. Nem vizsgálódtak tovább az ügyben, minden dokumentumot el is vittek tőlük. Az iskola természetesen át lett kutatva, nem volt robbanó szerkezet. Természetesen riadalomra okot adott, nagyon sok embert érintett. Bízik benne, hogy nem lesz több hasonló.

**Kelemen Krisztián képviselő, a Bizottság elnöke:** Köszöni a tájékoztatást. Még egy témával kapcsolatosan szeretne beszélni. Korábban Lukács Dániel képviselő kérte a segítségüket, a belvárosi szórakozóhelyekkel, különös tekintettel az Uránia udvarban működő helyekkel kapcsolatban, a lakosságot zavaró tevékenységének megoldásában. Ebben most már két szakmai fórumot is tartottak, az első fórumon részt vett a Premier és a Red Room üzemeltetője is, a másodikon már csak a Premier üzemeltetője, a Red Roomé budapesti elfoglaltsága miatt nem tudott elmenni. A lényeg, hogy a második megbeszélésen született az a döntés, hogy február hónapban tartanak egy mérőműszeres ellenőrzést, méghozzá a lakóingatlanokba is be fognak menni mérni. Az ellenőrzésen a szakember meg is fogja határozni azokat a lépéseket, amelyek a lakosság érdekeit fogja szolgálni és amelyeket gyakorlatilag be kell majd építeniük a szórakozóhely üzemeltetőinek. De már az első megbeszélés után történtek ugyan előrelépések, bár akkor kérték, hogy halkítsák le a zenét a Red Roomban, de információi szerint ez nem történt meg. Elképzelhető, hogy határozatban kérni fogják, hogy szereljék le a külső hangszórókat. A Padlás esetében a lakosságot a mély hangok zavarják, ott akár egy hangszigetelő is beépítésre kerülhet.

**Dr. Koncz Gabriella r. ezredes, a Bizottság tagja:** A hétvégén a Padlással kapcsolatban volt küldésük, a zaj miatt. Hogy egy lakó, vagy több lakó szokott-e telefonálni, azt nem tudja megmondani.

**Kelemen Krisztián képviselő, a Bizottság elnöke:** Igen, erről szeretnének meggyőződni az ellenőrzés során, hogy milyen mértékben zavaróak a szórakozóhelyek. Felteszi, van-e esetleg kérdés? Nem volt, így köszöni a gyors és hatékony munkát. A nyilvános ülést 16 óra 11 perckor lezárja.

*Jegyzőkönyv lezárva, 16 óra 11 perckor.*

 **(: Kelemen Krisztián:) (: Bor Balázs :)**

 **a Bizottság elnöke a Bizottság tagja**